ΚΑΝΟΝΙΣΜΟΣ (ΕΟΚ) αριθ. 3039/78 ΤΟΥ ΣΥΜΒΟΥΛΙΟΥ της 18ης Δεκεμβρίου 1978 περί της δημιουργίας δύο νέων τύπων ενισχύσεων του Ευρωπαϊκού Κοινωνικού Ταμείου υπέρ των νέων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2396/71 του Συμβουλίου, της 8ης Νοεμβρίου 1971, περί εφαρμογής της αποφάσεως του Συμβουλίου, της 1ης Φεβρουαρίου 1971 περί αναμορφώσεως του Ευρωπαϊκού Κοινωνικού Ταμείου(1), όπως τροποποιήθηκε από τον κανονισμό (ΕΟΚ) αριθ. 2893/77(2) και ιδίως το άρθρο 3, παράγραφος 3,

την πρόταση της Επιτροπής(3),

τη γνώμη της Συνελεύσεως(4),

τη γνώμη της Οικονομικής και Κοινωνικής Επιτροπής(5),

Εκτιμώντας:

ότι, κατά τη διάρκεια των τελευταίων ετών, η κατάσταση της αγοράς εργασίας στην Κοινότητα χαρακτηρίζεται ιδιαίτερα από αυξανόμενη ποσοτική ανεπάρκεια απασχολήσεως των εργαζομένων νέων κάτω των 25 ετών-

ότι προκειμένου να επιταθεί η κοινοτική ενίσχυση για την απασχόληση αυτής της κατηγορίας ατόμων, είναι αναγκαίο να δημιουργηθούν, στα πλαίσια του Ευρωπαϊκού Κοινωνικού Ταμείου, τύποι ενισχύσεων, οι οποίοι να δύνανται να συμβάλουν στην δημιουργία θέσεων απασχολήσεως και να εμπίπτουν στους κλασσικούς τύπους ενισχύσεων για την επαγγελματική προαγωγή και κινητικότητα-

ότι προκειμένου να ανταποκριθεί αποτελεσματικά στις ανάγκες που υπάρχουν στην αγορά εργασίας, η συνδρομή του Ταμείου που αποβλέπει στην προώθηση της απασχολήσεως των νέων πρέπει να επιτρέψει την ανάληψη μέρους των αναγκαίων δαπανών για τη χορήγηση πριμοδοτήσεων για προσλήψεις καθώς και για τη χρηματοδότηση προγραμμάτων εργασίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Δύνανται να τύχουν της συνδρομής του Ευρωπαϊκού Κοινωνικού Ταμείου, βάσει του άρθρου 4 της αποφάσεως 71/66/ΕΟΚ του Συμβουλίου, της 1ης Φεβρουαρίου 1971, "περί αναμορφώσεως του Ευρωπαϊκού Κοινωνικού Ταμείου"(6), όπως τροποποιήθηκε από την απόφαση 77/801/ΕΟΚ(7), οι ακόλουθοι τύποι ενισχύσεων:

α) ενισχύσεις για την προώθηση της προσλήψεως νέων κάτω των 25 ετών ανέργων ή που ζητούν απασχόληση σε πρόσθετες θέσεις απασχολήσεως:

- οι οποίες δύνανται να παράσχουν στους νέους εμπειρία επαγγελματικού περιεχομένου ή

- οι οποίες διευκολύνουν την πρόσληψή τους σε σταθερή απασχόληση-

β) ενισχύσεις για την προώθηση της απασχολήσεως των νέων κάτω των 25 ετών ανέργων ή που ζητούν απασχόληση, μέσω σχεδίων που αποβλέπουν στη δημιουργία προσθέτων θέσεων απασχολήσεως:

ι) οι οποίες ανταποκρίνονται σε ανάγκες κοινωνικού χαρακτήρα, οι οποίες χωρίς την δημιουργία θέσεων απασχολήσεως δεν θα ικανοποιούνται και

ιι) οι οποίες είναι:

- σταθερής φύσεως ή

- δύνανται να παράσχουν στους νέους εμπειρία επαγγελματικού περιεχομένου, η οποία να δημιουργεί προϋποθέσεις για την πρόσβαση στην αγορά εργασίας και να διευκολύνει την πρόσληψή τους σε σταθερή θέση απασχολήσεως.

Δεν δύνανται να τύχουν της συνδρομής βάσει του παρόντος άρθρου:

ι) οι θέσεις απασχολήσεως που δημιουργούνται από το Κράτος-

ιι) οι προσλήψεις που προβλέπονται στον κανονικό πίνακα του δυναμικού των δημοσίων διοικήσεων για το τρέχον οικονομικό έτος, ούτε οι προσλήψεις που προκύπτουν από κανονική αύξηση του δυναμικού των δημοσίων διοικήσεων για τα επόμενα οικονομικά έτη.

2. Η συνδρομή του Ταμείου υπολογίζεται βάσει ενός ποσού που δεν υπερβαίνει 30 ευρωπαϊκές λογιστικές μονάδες ανά άτομο και ανά εβδομάδα για ένα ανώτατο διάστημα δώδεκα μηνών.

3. Οι ενισχύσεις που προβλέπονται στην παράγραφο 1 δεν πρέπει να συσσωρεύονται με τις ενισχύσεις που προβλέπονται στο άρθρο 3, παράγραφος 1 υπό ε του κανονισμού (ΕΟΚ) αριθ. 2396/71.

4. Το ύψος των πιστώσεων υποχρεώσεως που προβλέπονται για καθένα από τους δύο τύπους ενισχύσεων, οι οποίοι αναφέρονται στην παράγραφο 1, πρέπει να είναι ταυτόσημο.

Άρθρο 2

Ο παρών κανονισμός αρχίζει να ισχύει από την 1η Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 18 Δεκεμβρίου 1978.

Για το Συμβούλιο

Ο Πρόεδρος

H.-D. GENSCHER

(1) ΕΕ αριθ. Ν 249 της 10.11.1971, σ. 54.

(2) ΕΕ αριθ. Ν 337 της 27.12.1977, σ. 1.

(3) ΕΕ αριθ. Α 100 της 25.4.1978, σ. 4.

(4) ΕΕ αριθ. Α 131 της 5.6.1978, σ. 22.

(5) ΕΕ αριθ. Α 283 της 27.11.1978, σ. 29.

(6) ΕΕ αριθ. Ν 28 της 4.2.1971, σ. 15.

(7) ΕΕ αριθ. Ν 337 της 27.12.1977, σ. 8.